送吳司令知金州
作者：王炎
朝代：宋

paragraphs: 曩時異姓新安王，中興功烈書旗常。
邊兵不敢窺蜀塞，至今恃此爲金湯。
我生久恨在王後，幸識王孫人物秀。
立朝日淺即西還，自詭一州宜試守。
媯墟北望臨咸陽，往事令人多感傷。
清時乘障姑緩带，試問澆瓜兼採桑。
湖上花光濃似酒，紫微惜別同携手。
一杯爲壽謝不能，千里關山漫回首。
春秋鼎盛握虎符，此行善保千金軀。
籌邊熟慮得全策，歸來却獻平戎書。